PATVIRTINTA

Rokiškio rajono savivaldybės

administracijos direktoriaus įsakymu

2016 m. liepos 14 d. Nr. AV-659

**ROKIŠKIO RAJONO SAVIVALDYBĖS ADMINISTRACIJOS METINIŲ VEIKLOS PLANŲ RENGIMO IR ĮGYVENDINIMO PRIEŽIŪROS TVARKOS APRAŠAS**

**I. Bendrosios nuostatos**

1. Rokiškio rajono savivaldybės administracijos metinio veiklos plano sudarymo tvarkos aprašas (toliau – Aprašas) reglamentuoja Rokiškio rajono savivaldybės administracijos metinio veiklos plano sudarymą.

2. Apraše vartojamos sąvokos:

**Rokiškio rajono savivaldybės strateginis veiklos planas (toliau – SVP)** – trumpos trukmės (3 metų) veiklos planavimo dokumentas, kuriame, atsižvelgiant į SPP ir kitų Rokiškio rajono savivaldybės tarybos patvirtintų planavimo dokumentų nuostatas, taip pat į aplinkos analizės išvadas, suformuluoti misija, strateginiai tikslai, aprašomos vykdomos programos, siekiami rezultatai ir numatomi veiksmai, finansavimo šaltiniai bei žmogiškieji ištekliai joms įgyvendinti.

**Padaliniai** – savivaldybės administracijos struktūriniai padaliniai, į struktūrinius padalinius neįeinantys valstybės tarnautojai.

**Projektas** – veiksmai, kuriais siekiama per apibrėžtą laiką ir su tam tikrais ištekliais sukurti unikalų ir pamatuojamą produktą ar paslaugą.

**Programų koordinatoriai** – Rokiškio rajono savivaldybės administracijos direktoriaus įsakymu paskirti Administracijos darbuotojai, atsakingi už tam tikros SVP programos rengimo ir įgyvendinimo koordinavimą.

**Savivaldybės administracijos metinis veiklos planas** (toliau – MVP) – savivaldybės strateginio veiklos plano programų ar jų dalies (tikslų ar uždavinių, atskirų priemonių), už kurias atsakinga savivaldybės administracija, įgyvendinimą detalizuojantis dokumentas, kuris rengiamas atsižvelgiant į savivaldybės biudžete joms skirtus asignavimus.

**Savivaldybės strateginio veiklos plano programa** – esminė SVP dalis, skirta strateginiam tikslui įgyvendinti, kurioje nustatyti šios programos tikslai, uždaviniai, priemonės veiksmai, vertinimo kriterijai ir asignavimai.

**Strateginis planavimas savivaldybėje** – procesas, kurio metu nustatomos veiklos kryptys ir būdai, kaip vykdyti savivaldybės misiją, pasiekti numatytus tikslus ir rezultatus, veiksmingai panaudojant finansinius, materialinius ir žmogiškuosius išteklius.

**Strateginių planų rengimo ir įgyvendinimo priežiūros darbo grupė (toliau** – **SPRĮPDG)** – Rokiškio rajono savivaldybės administracijos direktoriaus įsakymu sudaryta darbo grupė, kurią sudaro administracijos direktorius ir (arba) jo pavaduotojas ir administracijos direktoriaus paskirti administracijos darbuotojai. Ji sudaroma strateginių planų rengimui organizuoti ir koordinuoti, įgyvendinimui prižiūrėti, biudžetiniais metais pasiektiems rezultatams įvertinti, iškilusioms problemoms analizuoti ir planuojamo laikotarpio veiklos prioritetams suformuoti.

**Tikslas (strateginis tikslas)** – planavimo dokumentuose užsibrėžtas siekis, rodantis planuojamą pasiekti rezultatą per planavimo dokumento įgyvendinimo laikotarpį.

**Uždavinys** **–** per nustatytą laikotarpį planuojama veikla, užtikrinanti planavimo dokumente nustatyto tikslo įgyvendinimą.

**Priemonė** – užsibrėžto uždavinio įgyvendinimo būdas (veiksmai), kuriam naudojami žmogiškieji, finansiniai ir materialiniai ištekliai.

**Veiklos** –priemonių įgyvendinimas detalizuojamas, nurodant konkrečius jų įgyvendinimo būdus-veiklas; veiklos formuojamos numatomų vykdyti projektų ar veiksmų pagrindu.

**Vertinimo kriterijus** – rodiklis, suteikiantis informaciją apie tikslo, uždavinio ar priemonės ir veiksmo įgyvendinimą.

**II. METINIO VEIKLOS PLANO RENGIMAS IR TVIRTINIMAS**

3. Savivaldybės tarybai patvirtinus SVP ir savivaldybės biudžetą, yra rengiami metiniai veiklos planai. Metinius veiklos planus rengia savivaldybės administracija, savivaldybės biudžetinės įstaigos.

4. Metiniai veiklos planai turi užtikrinti SVP pirmųjų planuojamų metų įgyvendinimą. Metiniuose veiklos planuose detalizuojamos SVP priemonės ir numatomi veiksmai joms įgyvendinti pagal patvirtintus priemonėms įgyvendinti savivaldybės biudžeto asignavimus.

5. Savivaldybės administracijos, savivaldybės metinio veiklos plano rengimo ir įgyvendinimo procesą organizuoja savivaldybės administracijos direktorius.

6. Asignavimai (priemonių ir veiklų įgyvendinimui užtikrinti reikalingos savivaldybės biudžeto ir / ar kitų finansavimo šaltinių lėšos; savivaldybės biudžeto asignavimų suma turi atitikti savivaldybės biudžete atitinkamam asignavimų valdytojui numatomus skirti asignavimus).

7. Indėlio ir proceso vertinimo kriterijai (metinio veiklos plano rezultatai išreiškiami ir atitinkamai priemonių įgyvendinimo pažanga matuojama indėlio ir proceso vertinimo kriterijais, kurie matuoja vidinius savivaldybės įstaigos procesus (veiksmus) ar išteklius (finansinius, žmogiškuosius, materialinius ar kt.), reikalingus siekiant sukurti produktus, teikti paslaugas ar atlikti kitas savivaldybės įstaigos funkcijas;

8. Metinė veiklos plano forma ir jos pildymo rekomendacijos bei tvarkos aprašas tvirtinamos savivaldybės administracijos direktoriaus įsakymu, vadovaujantis Lietuvos Respublikos Vyriausybės patvirtintomis strateginio planavimo rekomendacijomis.

9. Kiekvienų metų, iki kovo 15 d., padaliniai parengia savo metinius veiklos planus, suderina juos su savivaldybės administracijos Finansų skyriumi ir atitinkamų programų koordinatoriais.

10. Programų koordinatoriai susistemina iš padalinių gautą informaciją ir teikia savo kuruojamos programos metinį veiklos planą Strateginio planavimo ir investicijų skyriui.

11. Strateginio planavimo ir investicijų skyrius apibendrina gautą informaciją, parengia savivaldybės administracijos MVP projektą iki balandžio 15 d. ir teikia jį tvirtinti savivaldybės administracijos direktoriui.

12. Patvirtinti savivaldybės administracijos metiniai veiklos planai skelbiami savivaldybės interneto svetainėje.

 \_\_\_\_\_\_\_\_\_\_\_\_\_\_\_\_\_\_\_\_\_\_